Predkladacia správa

	Návrh zákona bol vypracovaný ako iniciatívny návrh mimo Plánu legislatívnych úloh vlády Slovenskej republiky na rok 2003.

	Návrh novely zákona sa predkladá v nadväznosti na Programové vyhlásenie vlády Slovenskej republiky a Koncepcie daňovej reformy v rokoch 2004 – 2006.
Z koncepcie daňovej reformy vyplýva úloha zapracovať zámery koncepcie  do návrhov príslušných právnych predpisov ako je zákon o spotrebnej dani z minerálnych olejov, zákon o spotrebnej dani z piva, zákon o spotrebnej dani z tabaku a tabakových výrobkov  a zákona o spotrebnej dani z vína.

	Za účelom urýchlenia a zefektívnenia legislatívneho procesu sa navrhuje zmeny uvedených zákonov upraviť jedným zákonom pričom účinnosť zákona sa navrhuje od 1. júla 2003.

	Zmeny sadzieb dane sa navrhujú v novelách zákonov o spotrebnej dani  z minerálnych olejov, o spotrebnej dani z tabaku a tabakových výrobkov, o spotrebnej dani z vína a u spotrebnej dani z piva  aj zmena systému zdaňovania piva.
	Navrhované zmeny sadzieb budú mať pozitívny vplyv na verejné financie. V 2.polroku 2003 sa očakáva zvýšenie výnosu  z týchto daní o 3,7 mld. Sk.

Vyhlásenie o bezrozpornosti

Návrh zákona, ktorým sa mení a dopĺňa zákon č. 239/2001 Z. z.  o spotrebnej dani z minerálnych olejov v znení neskorších predpisov a o zmene a doplnení niektorých ďalších zákonov, sa na rokovanie vlády predkladá s rozpormi týkajúcimi sa výšky  sadzieb  dane  u zákona o spotrebnej dani z minerálnych olejov, zákona o spotrebnej dani z tabaku a tabakových výrobkov, zákona o spotrebnej dani z vína, zákona o spotrebnej daní z piva, a aj zmeny koncepcie zdaňovania u spotrebnej dani z piva (zmena zo zdaňovania podľa stupňa Plato na zdaňovanie podľa obsahu alkoholu). Návrh zákona je v súlade s legislatívnym zámerom, ktorý vychádza z Programového vyhlásenia vlády SR a z Koncepcie daňovej reformy v rokoch 2004 a 2006.